President Buhari word gekritiseer vir sy beweerde “louwarm” reaksie op die volgehoue ​​Fulani-geweld in die land. Hy het die stad, Jos, besoek om ’n ontplooiing van veiligheidsmagte in die streek aan te kondig, maar World Watch Monitor het egter ontdek dat nog dorpe die volgende dag aangeval is. Sedertdien duur die geweld onverpoos voort.
Onder die slagoffers van die mees onlangse aanval, was ’n leraar en vier van sy gesinslede. Die vyftigjarige Adamu Wurum Gygang en sy drie kinders is aan die brand gesteek en het onherkenbaar verbrand. Sy vrou, die 45-jarige Jummai, is geskiet en het in ’n plas bloed gesterf. Meer as 14 mense is tydens die aanval vermoor, 95 huise is afgebrand en landbougewasse is vernietig.
Die oudste seun, die 27-jarige Adamu, ’n derdejaarstudent aan die Universiteit van Jos, het die aanval oorleef. “Ek was op kampus toe ek ’n boodskap op Facebook oor die aanval gesien het. Ek het my pa gebel, sy foon was af. Toe het ek my ma bel, haar selfoon was ook af.” Adamu het daarin geslaag om met iemand anders kontak te maak wat hom van sy ouers en drie broers se dood vertel het. Hy was “gebroke” toe hy sy ma se liggaam en die oorskot van sy pa en drie broers sien wat onherkenbaar verbrand is.